РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/50-20

18. фебруар 2020. године

Б е о г р а д

З А П И С Н И К

57. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 18. ФЕБРУАРА 2020. ГОДИНЕ

 Седница је почела у 9.28 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Драган Јовановић, др Владимир Орлић, Огњен Пантовић, Снежана Б. Петровић, Оливера Пешић и Далибор Радичевић.

 Седници су присуствовали заменици чланова Одбора: Горан Ковачевић (заменик Зорана Милекића), Ивана Николић (заменик Јовице Јевтића), Данијела Стојадиновић (заменик Стефане Миладиновић).

 Седници нису присуствовали чланови Одбора: Драган Весовић, Јасмина Каранац, Ненад Константиновић, Марина Ристић, Александар Стевановић, Новица Тончев и Горан Ћирић, нити њихови заменици.

 Седници је присуствовала из Републичког геодетског завода Гордана Зорић,шеф Oдсека за информисаање и сарадњу.

 Одбор је, једногласно (9 гласова ,,за“), у складу са предлогом председника Одбора усвојио следећи

Д н е в н и р е д:

1. Разматрање Предлога закона о изменама и допунама Закона о поступку уписа у катастар непокретности и водова, који је поднела народни посланик Катарина Ракић (број 011-153/20 од 28. јануара 2020. године).

Пре преласка на рад према утврђеном Дневном реду, Одбор је, једногласно (9 гласова „за“), усвојио Записник 55. седнице Одбора одржане 24. јануара 2020. године и Записник 56. седнице Одбора одржане 29. јануара 2020. године.

Прва тачка дневног реда: Предлога закона о изменама и допунама Закона о поступку уписа у катастар непокретности и водова, који је поднела народни посланик Катарина Ракић

Представник Републичког геодетског завода, Гордана Зорић, је истакла да је Завод сагласан са Предлогом закона и да ће предложене измене и допуне допринети решавању проблема који су уочени у досадашњој примени Закона. Један од највећих проблема, који се решава изменама овог Закона, је достављања решења и других аката која се достављају путем препоручене поште, с обзиром да решења морају да буду лично достављена јер странка има право жалбе. Следећи проблем, који овај закон решава, је немогућност да се спроведе у катастру правоснажно решење о озакоњењу објекта из разлога што елаборат геодетских радова на основу кога је решење донето, није сачињен у складу са прописима, техничким стандардима и нормативима. Уколико елаборат има недостатаке Служба ће записником наложити геодетској организацији да отклони те недостаке, записник ће доставити органу ради информисања а уколико нема недостатака уписаће тај објекат у катастар с тим што ће уписати само тај објекат без имаоца права својине на објекту. Ималац права ће бити уписан тек када се достави правоснажно решење о озакоњењу.

Такође, овај закон предвиђа да се забележбе могу уписивати без доношења решења, тиме ће се у знатној мери растеретити Службе за катастар непокретности и добити више времена за брже решавање предмета који се односе на упис непокретности и права на њима. Решење би се доносило само у случају одбацивања или одбијања захтева за упис, односно обустављања поступка. У питању су забележбе комесације, забележбе културног добра и забележбе забране отуђења објеката који је у поступка озакоњења.

На крају излагања указано је да се Служба за катастар непокретности суочава са проблемом уписивања забележбе забране отуђења објеката, који нису уписани у катастар непокретности. Законом о озакоњењу објеката прописано је да Завод успоставља и води Евиденцију о објектима који нису уписани у катастар непокретности, а која је успостављена на основу података добијених снимањем из ваздуха. Ова евиденција треба да буде саставни део Геодетско катастарског информационог система. Повезивање ове евиденције са регистром катастра непокретности омогућиће упис у катастар непокретности забележбе забране отуђења и за објекте у поступку озакоњења који нису уписани у катастар, на катастарској парцели на којој је објекат изграђен уз навођење евиденцијског броја објекта из те евиденције.

У дискусији која је уследила председник Одбора и предлагач закона, Катарина Ракић се захвалила представници Завода на излагању и изразила очекивање да ће овај закон унапредити рад катастра. Народни посланик, Драган Јовановић је поставио питање у вези систематизације рада катастра, као и да ли ће представници катастара или надлежног министарства присуствовати седници Народне скупштине када се буде расправљало о овом Предлогу закона. Председница Одбора, Катарина Ракић је одговорила да овим Предлогом закона није покренуто питање систематизације рада катастра, као и да ће она као предлагач закона одговарати на питања која се тичу овог Предлога закона на седници Народне скупштине Републике Србије.

 Одбор је, у складу са чланом 155. став 2. Пословника Народне скупштине, одлучио, једногласно (9 гласова „за“), да предложи Народној скупштини да прихвати Предлог закона о изменама и допунама Закона о поступку уписа у катастар непокретности и водова у начелу.

 За известиоца Одбора на седници Народне скупштине одређенa је Катарина Ракић, председник Одбора.

На седници Одбора вођен је тонски запис.

 Седница је закључена у 9.36 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић